Onnie net oor vingers getik na ‘mutasie’-uitlatingTlou Molele. Foto: Facebook Die Menseregtekommissie (MRK) het gesê hy sal nie strafmaatreëls instel teen Tlou Molele, ŉ wiskundeonderwyser by die Curro-skool Northern Academy in Polokwane, wat op Facebook na wit mense as “ŉ genetiese fout genaamd mutasie” verwys het nie. Maroela Media het vroeër berig Molele het op Facebook teen witmense uitgevaar deur te sê indien dit nie vir ŉ “genetiese fout genaamd mutasie was nie, sou die wit f*****s nooit bestaan het nie”. Hy het ook gesê witmense moet teruggaan na hul lande van herkoms en gesê hy is nie bang om enige plekke af te brand wat “wit heerskappy” ondersteun nie. Die MRK het sedertdien ŉ ondersoek na Molele se uitlatings van stapel gestuur, nadat ŉ klag by die kommissie aanhangig gemaak is. “Gedurende ŉ vergadering wat deur die MRK saamgeroep is, het mnr. Molele sy diepe berou uitgespreek oor die inskrywings. Weens die groot aantal inskrywings van hierdie aard en die behoefte om dit in die samelewing uit te wis, meen die kommissie strafsanksies is nie ŉ gepaste maatreël is om respek vir die Grondwet te bevorder nie,” het die MRK gesê. Die skrywe wat Tlou Molele op 3 Oktober 2016 op Facebook geplaas het. “Die kommissie ag die waardes van ons Grondwet hoër as die statutêre beskerming wat ons wetgewing bied en beklemtoon die noodsaaklikheid daarvan om die menswaardigheid, gelykheid en vryheid van ons mense te respekteer.” Die MRK het gesê Molele het tydens die vergadering onvoorwaardelik om verskoning gevra vir sy optrede en onderneem om hom te weerhou van soortgelyke optrede in die toekoms. Hy het ook onderneem om binne die volgende drie maande deel te neem aan die MRK se teenrassisme-bewusmakingsaktiwiteite in Limpopo. “Mnr. Molele het ook van die geleentheid gebruik gemaak om sy burgerlike verbintenis te demonstreer deur tien ure van sy eie tyd op te offer om minderbevoorregte leerders met wiskundehersiening te help.” Die MRK het weereens lede van die publiek gemaan om bewus te wees van en respek te toon vir ander se menswaardigheid, gelykheid en vryheid.